SISÄLLYSLUETTELO

1. Oikeudellinen tausta 3

2. Yhteenveto teknisestä menettelystä ja kuulemisesta 4

3. Yhteenveto tarkistuksen tuloksista 4

3.1. Johdanto 4

3.2. Nykyisten prioriteettiaineiden uudelleentarkastelu 4

3.3. Uusien prioriteettiaineiden yksilöiminen 5

3.4. Direktiivin 2008/105/EY liitteessä III lueteltujen aineiden uudelleentarkastelu 5

3.5. EU:n tason hallintatoimien yksilöiminen 6

3.6. Muut tulokset 6

4. Katsaus direktiivin 2000/60/EY liitteen X tuleviin tarkistuksiin 7

OIKEUDELLINEN TAUSTA

Vesipolitiikan puitedirektiivin 2000/60/EY[1] 16 artiklan 4 kohdassa edellytetään, että komissio tarkistaa säännöllisesti direktiivin liitteen X, joka sisältää luettelon vesipolitiikan prioriteettiaineista, jotka on valittu niiden aineiden joukosta, joista aiheutuu merkittävä riski vesiympäristölle tai vesiympäristön välityksellä. Direktiivin 16 artiklan 2 kohdassa vahvistetaan prioriteettiaineiden valitsemisperusteet. Lisäksi 16 artiklan 3 kohdassa edellytetään, että komissio määrittää vaaralliset prioriteettiaineet niiden pysyvyyden, biokertyvyyden ja myrkyllisyyden tai muiden vastaavaa aihetta huoleen antavien ominaisuuksien perusteella.

Direktiivin 16 artiklan 6 kohdassa edellytetään, että komissio tekee ehdotuksia hallintatoimiksi, jotka koskevat prioriteettiaineiden päästöjen ja häviöiden asteittaista vähentämistä ja vaarallisten prioriteettiaineiden päästöjen ja häviöiden lopettamista kerralla tai vaiheittain. Lisäksi se vahvistaa määräajan päästöjen ja häviöiden lopettamiselle kerralla tai vaiheittain; määräaika saa olla enintään 20 vuotta ehdotusten hyväksymisestä.

Nykyinen 33 prioriteettiaineen luettelo vahvistettiin päätöksessä 2455/2001/EY[2], ja sitä muutettiin direktiivillä 2008/105/EY[3] (ympäristönlaatunormeista annettu direktiivi), jossa vahvistettiin myös ympäristönlaatunormit kaikkien 33 prioriteettiaineen ja 8 muun EU:n voimassa olevan lainsäädännön mukaisesti säännellyn pilaantumista aiheuttavan aineen osalta.

Ympäristönlaatunormeista annetun direktiivin 8 artiklassa edellytetään, että tarkistaessaan vesipolitiikan puitedirektiivin liitettä X komissio tarkastelee muun muassa aineita, jotka on lueteltu ensiksi mainitun direktiivin liitteessä III niiden yksilöimiseksi mahdollisesti prioriteettiaineiksi tai vaarallisiksi prioriteettiaineiksi. Komission on ilmoitettava Euroopan parlamentille ja neuvostolle tarkistuksen tuloksista viimeistään 13 päivänä tammikuuta 2011 ja liitettävä tarvittaessa kertomukseen asiaankuuluvia ehdotuksia, erityisesti ehdotuksia uusien prioriteettiaineiden tai vaarallisten prioriteettiaineiden määrittämiseksi tai tiettyjen prioriteettiaineiden määrittämiseksi vaarallisiksi prioriteettiaineiksi ja vastaavien ympäristönlaatunormien asettamiseksi tarvittaessa pintavedelle, sedimenteille tai eliöstölle.

Tämä asiakirja on ympäristönlaatunormeista annetun direktiivin 8 artiklassa edellytetty komission kertomus. Siihen liittyy komission ehdotus direktiiviksi direktiivien 2000/60/EY ja 2008/105/EY muuttamisesta vesipolitiikan prioriteettiaineiden osalta.

YHTEENVETO TEKNISESTÄ MENETTELYSTÄ JA KUULEMISESTA

Tarkistukseen liittyvästä teknisestä työstä vastasi asiantuntijaryhmä ympäristöasioiden pääosaston ja Yhteisen tutkimuskeskuksen johdolla. Asiantuntijaryhmä muodostui vesipolitiikan puitedirektiivin yhteisen täytäntöönpanostrategian[4] mukaisen kemiallisten näkökohtien parissa työskentelevän työryhmän (WG E) jäsenistä ja komission palkkaamista konsulteista. WG E:n jäseniä ovat komission pääosastot, jäsenvaltiot ja sidosryhmiä edustavat organisaatiot, joihin kuuluu useita Euroopan teollisuusjärjestöjä, kansalaisjärjestöjä ja hallitustenvälisiä järjestöjä.

Työryhmä osallistui merkittävästi tarkistukseen edistämällä tiedonkeruuta (ml. seuranta- ja vaarallisuustiedot), priorisointia uusien aineiden määrittämiseksi, ympäristönlaatunormien laatimista koskevan teknisen ohjeasiakirjan päivittämistä ja ympäristönlaatunormien laatimista. Se antoi panoksensa myös nykyisten prioriteettiaineiden uudelleentarkasteluun (ympäristönlaatunormien ja vaarallisten prioriteettiaineiden määrittely).

Ehdotusluonnos ympäristönlaatunormeiksi toimitettiin terveys- ja ympäristöriskejä käsittelevälle tiedekomitealle (SCHER)[5] lausuntoa varten.

Uudelleentarkastelun päätteeksi tehtiin vaikutustenarviointi komission yksiköistä ja ulkopuolisista konsulteista muodostetun ohjausryhmän tuella. Teknisten päätelmien sekä työryhmän ja siihen kuulumattomien muiden sidosryhmien toimittamien lisätietojen perusteella konsultit laativat kertomukset kaikkien yksittäisten aineiden vaikutuksista.

Vaikutustenarviointilautakunta keskusteli vaikutustenarviointikertomuksesta kokouksessaan 22. kesäkuuta 2011. Lautakunnan huomautuksia on käsitelty lopullisessa vaikutustenarviointikertomuksessa SEC(2011) 1545.

YHTEENVETO TARKISTUKSEN TULOKSISTA

Johdanto

Direktiivin 2000/60/EY liitteen X tarkistus tapahtui vesipolitiikan puitedirektiivin vaatimusten mukaisesti. Tarkistuksen tekniset yksityiskohdat selvitetään liitteenä olevassa komission yksiköiden valmisteluasiakirjassa SEC(2011) 1544.

Nykyisten prioriteettiaineiden uudelleentarkastelu

Teknisen tarkistuksen ja tuoreimpien käytettävissä olevien tietojen perusteella nykyisiin ympäristönlaatunormeihin ehdotetaan seuraavia muutoksia:

- Seuraavia nykyisiä prioriteettiaineita koskevia ympäristönlaatunormeja vesipolitiikan alalla ehdotetaan päivitettäviksi: antraseeni, fluoranteeni, naftaleeni, polyaromaattiset hiilivedyt, polybromidifenyylieetteri, lyijy ja nikkeli.

- Eliöstön osalta on laadittu ympäristönlaatunormit, joita ehdotetaan fluoranteenille, polyaromaattisille hiilivedyille ja polybromidifenyylieetterille, koska nämä aineet ovat ominaisuuksiensa ansiosta helpommin ja luotettavammin mitattavissa tässä matriisissa.

- Nykyiset eliöstöä koskevat ympäristönlaatunormit heksaklooribentseenin, heksaklooributadieenin ja elohopean osalta pidetään voimassa, mutta ympäristönlaatunormit vesipolitiikan alalla ja direktiivin 2008/105/EY liitteessä I olevan osan A alaviite 9 poistetaan, koska ne eivät takaa riittävää suojaa.

Päivitetyt ympäristönlaatunormit takaavat tuoreimpien tieteellisten tietojen perusteella riittävän suojelun tason vesiympäristölle ja ihmisten terveydelle vesiympäristön välityksellä.

Nykyisten aineiden aseman osalta ehdotetaan tuoreimpien tietojen perusteella di(2-etyyliheksyyli)ftalaatin (DEHP) ja trifluraliinin luokittelemista vaarallisiksi prioriteettiaineiksi.

Uusien prioriteettiaineiden yksilöiminen

Teknisen tarkastelun tulosten perusteella ehdotetaan seuraavien aineiden yksilöimistä prioriteettiaineiksi: aklonifeeni, bifenoksi, sybutryyni, sypermetriini, diklorvossi, terbutryyni, 17-alfaetinyyliestradioli, 17-beeta-estradioli ja diklofenaakki. Vaarallisiksi prioriteettiaineiksi ehdotetaan yksilöitäviksi seuraavat aineet: dikofoli, perfluorioktaanisulfonihappo ja sen johdannaiset (PFOS), kinoksifeeni, dioksiinit ja niiden kaltaiset yhdisteet, heksabromisyklododekaani (HBCDD) ja heptakloori/heptaklooriepoksidi.

Kaikille uusille aineille dioksiineja ja niiden kaltaisia yhdisteitä lukuun ottamatta ehdotetaan ympäristönlaatunormeja vesipolitiikan alalla. Eliöstöä koskevia ympäristönlaatunormeja ehdotetaan dikofolille, PFOS:lle, dioksiineille ja niiden kaltaisille yhdisteille, HBCDD:lle sekä heptakloorille/heptaklooriepoksidille.

Direktiivin 2008/105/EY liitteessä III lueteltujen aineiden uudelleentarkastelu

Seuraavat neljä direktiivin 2008/105/EY liitteessä III lueteltua ainetta/aineryhmää ehdotetaan sisällytettäviksi prioriteettiaineiden luetteloon: dikofoli, dioksiinit ja niiden kaltaiset yhdisteet, PFOS ja kinoksifeeni. Viides aineryhmä (dioksiinien kaltaiset PCB-yhdisteet) sisältyy dioksiineihin ja niiden kaltaisiin yhdisteisiin. Tiedot muiden kuin dioksiinin kaltaisten PCB-yhdisteiden myrkyllisyydestä eivät riitä luotettavien ympäristönlaatunormien määrittämiseen, minkä vuoksi ei ole ehdotettu kyseisten PCB-yhdisteiden sisällyttämistä.

Muiden direktiivin 2008/105/EY liitteessä III lueteltujen aineiden osalta uudelleentarkastelun tuloksena todettiin, ettei ollut olemassa riittäviä todisteita niistä aiheutuvasta merkittävästä riskistä vesiympäristölle tai vesiympäristön välityksellä EU:n tasolla niiden sisällyttämiseksi tässä vaiheessa prioriteettiaineiden luetteloon. Komissio arvioi uudelleen käytettävissä olevat tiedot direktiivin 2000/60/EY liitteen X tulevien tarkistusten yhteydessä ja ehdottaa tarvittaessa uusien aineiden sisällyttämistä prioriteettiaineiden luetteloon.

Lisätietoja uudelleentarkastelun tuloksista on esitetty komission yksiköiden valmisteluasiakirjassa SEC(2011) 1544.

EU:n tason hallintatoimien yksilöiminen

Komission ehdotuksen ajankohtana vuonna 2006 silloisten hallintatoimien uudelleentarkastelu osoitti, että vuoden 2000 jälkeen EU:n tasolla oli hyväksytty lukuisia säädöksiä, joilla otettiin käyttöön vesipolitiikan puitedirektiivin 16 artiklassa tarkoitettuja hallintatoimia. Vesipolitiikan puitedirektiivin tavoitteiden saavuttamisen ei katsottu edellyttävän lisätoimia EU:n tasolla. Sen vuoksi todettiinkin, että mikäli paikalliset lisätoimet osoittautuvat tarpeellisiksi, jäsenvaltiot voivat sisällyttää ne vesipiirien hoitosuunnitelmiin (ks. ympäristönlaatunormeista annetun direktiivin johdanto-osan 7 ja 8 kappale).

Kemikaalien hyväksymistä ja markkinoille saattamista koskevaa lainsäädäntöä on sittemmin huomattavasti laajennettu ja tehostettu erityisesti kemikaalien rekisteröinnistä, arvioinnista, lupamenettelyistä ja rajoituksista (REACH) annetulla asetuksella (EY) N:o 1907/2006[6] ja kasvinsuojeluaineiden markkinoille saattamisesta annetulla asetuksella (EY) N:o 1107/2009[7]. Niissä sekä muussa voimassa olevassa EU:n lainsäädännössä (esim. biosidi- ja eläinlääkintälainsäädännössä) säädetään useimpien prioriteettiaineiden käyttöä ja päästöjä koskevista valvontamekanismeista EU:n tasolla (esim. arviointi, rajoitukset, lupamenettelyt). Sen vuoksi nykyisiä mekanismeja olisi sovellettava ennen uusien kehittämistä, ja niiden uskotaan periaatteessa riittävän varmistamaan vesipolitiikan puitedirektiivin tavoitteiden saavuttaminen.

Lisätietoja on esitetty vaikutustenarviointikertomuksessa SEC(2011) 1547.

Muut tulokset

Prioriteettiaineiden uudelleentarkastelun yhteydessä suoritettu tekninen työ ja kuuleminen tarjosi tilaisuuden tarkastella myös muita ympäristönlaatunormeista annetun direktiivin soveltamiseen liittyviä näkökohtia.

Yksi merkittävä saavutus oli ympäristönlaatunormien laatimista koskevan teknisen ohjeasiakirjan päivittäminen täydentämällä ja ajantasaistamalla sen sedimenttiä ja eliöstöä käsitteleviä normeja koskevia osia. Tämän perusteella on voitu vahvistaa eliöstöä koskevat normit niille aineille, joiden luontaiset ominaisuudet ja kulkeutuminen vesiympäristössä mahdollistavat parhaiten tämän matriisin mukaisen sääntelyn. Tämä parantaa huomattavasti ympäristönlaatunormeista annetun direktiivin tarjoamaa suojaa.

Toinen tärkeä näkökohta oli niiden ongelmallisten aineiden yksilöiminen, joiden pysyvyys, biokertyvyys ja toksinen käyttäytyminen johtavat jatkuvasti pitkän aikavälin ympäristönlaatunormien ylittymiseen huolimatta jo toteutetuista erittäin tiukoista toimenpiteistä päästöjen rajoittamiseksi. Ominaisuuksiensa vuoksi näiden aineiden hallintaa ja kemiallisia vaikutuksia on syytä käsitellä erikseen.

Tarkastelun yhteydessä todettiin myös, että tulevaa priorisointia varten tarvitaan menettely koko EU:a koskevien kohdennettujen ja korkealaatuisten seurantatietojen keruun parantamiseksi. Tällaisen menettelyn edut käyvät selvästi ilmi vaikutustenarvioinnista.

KATSAUS DIREKTIIVIN 2000/60/EY LIITTEEN X TULEVIIN TARKISTUKSIIN

Prioriteettiaineiden luettelon tarkistus tapahtui samanaikaisesti REACH-asetuksen soveltamisen alkamisen ja Euroopan kemikaaliviraston (ECHA) perustamisen kanssa. REACH-asetukseen perustuvasta rekisteröinnistä, jonka ensimmäinen määräaika oli marraskuussa 2010, saadut vankat tiedot auttavat tulevaa priorisointityötä. Lisäksi EU:n tason riskinarviointiin liittyvä asiantuntemus keskitetään kemikaalivirastolle ja muihin kemikaaleihin liittyvien riskien arviointia käsitteleville virastoille, kuten torjunta-aineiden osalta Euroopan elintarviketurvallisuusviranomaiselle (EFSA) ja lääkkeiden osalta Euroopan lääkevirastolle (EMA). Komissio selvittää mahdollisuuksia hyödyntää tehokkaammin riskinarviointiin liittyvää nykyistä asiantuntemusta EU:n tasolla prioriteettiaineiden luettelon tulevien tarkistusten yhteydessä. Aloitteella pyritään varmistamaan myös jatkossa tiivis yhdenmukaisuus ja johdonmukaisuus vesipolitiikan puitedirektiivin ja sitä sivuavien politiikan alojen, kuten kemikaali-, biosidi-, torjunta-aine- ja lääkepolitiikkojen välillä.

[1] Euroopan parlamentin ja neuvoston direktiivi 2000/60/EY, annettu 23.10.2000, yhteisön vesipolitiikan puitteista, EYVL L 327, 22.12.2000. http://eur-lex.europa.eu/LexUriServ/LexUriServ.do?uri=CELEX:02000L0060-20090113:EN:NOT

[2] Euroopan parlamentin ja neuvoston päätös N:o 2455/2001/EY, tehty 20.11.2001, vesipolitiikan alan prioriteettiaineiden luettelon vahvistamisesta ja direktiivin 2000/60/EY muuttamisesta, EYVL L 331, 15.12.2001, s. 1. http://eur-lex.europa.eu/LexUriServ/LexUriServ.do?uri=OJ:L:2001:331:0001:0005:EN:PDF

[3] Euroopan parlamentin ja neuvoston direktiivi 2008/105/EY, annettu 16.12.2008, ympäristönlaatunormeista vesipolitiikan alalla, EUVL L 348, 24.12.2008, s. 84.

[4] http://ec.europa.eu/environment/water/water-framework/objectives/implementation_en.htm

[5] SCHER on yksi komissiolle riippumattomia lausuntoja antavista tiedekomiteoista. Siinä on 17 jäsentä. Lisätietoja: http://ec.europa.eu/health/scientific_committees/environmental_risks/index_en.htm

[6] EUVL L 396, 30.12.2006, s. 1–849.

[7] EUVL L 309, 24.11.2009, s. 1–50.